Eesti 200 Tartu volikogu fraktsiooni muudatusettepanekud **Tartu linna siseauditi põhimäärusele**

§2 lg 2 sõnastada:

Siseauditi osakond allub otseselt linnapeale, kuid funktsionaalselt volikogule.

*Põhjendus: Kuigi põhimääruses on oluline ära märkida osakonna paiknemine linnavalitsuse struktuuris, siis oluline on kohe rõhutada, et selle osakonna töö ei allu* [*lähtuvalt kutsestandardist*](https://www.riigiteataja.ee/aktilisa/1210/4201/7013/Lisa%202.pdf) *tavalisele juhtimisloogikale ehk tegevusplaani ja ressursid kinnitab sellele osakonnale volikogu. Edasisest määrusest tuleb see välja, kuid võiks olla ka siin rõhutatud.*

§2 lg 3 sõnastada:

Siseauditi osakond juhindub oma tegevuses kehtivatest seadustest, Tartu linna õigusaktidest, siseaudiitori kutsetegevuse standarditest ja nende rakendamise juhistest ~~ning tõlgendustest~~.

*Põhjendus: Tõlgendus teeb selle punkti liiga ebamääraseks. Eelnev loetelu annab tegevusele juba piisavad raamid.*

§2 lg 4 sõnastada:

Siseauditi osakonda juhib siseauditi juht, kelle vormistab ametisse ja vabastab ametist linnapea volikogu otsuse alusel.

*Põhjendus: Paragrahvi sõnastust on muudetud lühemaks ja selgemaks, nii, et erinevate osapoolte rollid on selgemini välja toodud.*

§2 lisada lg 5

Siseauditi osakonna eelarve sh sisauditi juhi plaga otsustab volikogu linna eelarve kinnitamisel.

*Põhjendus: Siseaudit peab olema sõltumatu linnavalitsusest*

§ 3 sõnastada:

(1) Siseauditi eesmärk on pakkuda Tartu linnale kindlustandvat, tagasisidestavat ja nõuandvat tegevust, mis on sõltumatu ja objektiivne. Siseauditi osakond aitab kaasa Tartu linna eesmärkide saavutamisele, hindamaks juhtimisprotsesside mõjusust ja vastavust nõuetele linnavalituses ja selle allasutustes.

(2) Siseauditi osakonna põhiülesanded on:

1) tuvastada nõuetele vastavusi, mis ~~võivad~~ mõjutavad~~a~~ linnavalitsuse kui ametiasutuse ja selle hallatavate asutuste tegevust ~~ja sisekontrollisüsteemi rakendumist~~;   
2) hinnata linnavalitsuse kui ametiasutuse ja selle hallatavate asutuste eesmärkide saavutamiseks rakendatud tegevusi, nende mõjusust ning avaldada arvamust nende meetmete piisavuse kohta;   
3) teavitada volikogu ja linnavalitsust oma tähelepanekutest ja järeldustest ning vajaduse korral teha soovitusi puuduste kõrvaldamiseks.

*Põhjendus: Eesmärk on tuvastada nõuetele vastavust kinnitamaks, et kõik on korras ja nõuetekohane. Auditi jooksul tuvastatakse ka nõuete mittetäitmisi (puudusi), kui neid esineb (neid leitakse) ja siis vormistatakse mittevastavusena. "Võivad" lauses on siinkohal ebamäärane. Siseauditite meeskond ei ole juhtkonna jaoks (sõbralikult) nõuandev üksus, põhiliselt ikka kontrollib nii riiklikele kui sisemistele nõuetele vastavust (ja ka kliendinõuete täitmist vastavalt klientidelt saadud tagasisidele ja kaebustele). Ühesõnaga siseaudiitorid otsivad kogu organisatsiooni (ja selle allasutuste) juhtimissüsteemis vigu, mida tuleb kõrvaldada selleks, et organisatsioon oleks tõhusamalt ja mõjusamalt juhitud tippjuhtkonnast kuni allapoole. Riskide hindamise kohustus ei saa olla siseauditi osakonnal või selle juhatajal. Riskihinnang on üks sisenditest siseauditi osakonna tööle või tegevusplaanile. Riskide hindamist peab korraldama linnapea ise, kas eraldi töötajaga, kord aastas vastava töögrupiga või siis kord aastas seda riski hindamise teenust sisse ostes. Ettepanek on vältida sõna sisekontroll. Tegemist on siseauditi määrusega, seega pole mõistlik sisse tuua paralleelselt terminit.*

§4 lg 1 ette lisada lõige

Volikogu kiidab heaks siseauditi programmi, mis määrab ära regulaarselt auditeeritavad valdkonnad ning nende auditeerimise sageduse.

*Põhjendus: Siseauditite (aastate ülene) programm on dokument, mis määrab ära valdkonnad, mida tuleb auditeerida igal aastal ja ka need valdkonnad, mida auditeerida kord kahe või kolme aasta jooksul. Põhjus selles, et ühe aasta jooksul kõiki linnavalitsuse ja allasutuste valdkondi auditeerida on keeruline (§ 4 (1) annab mõista, et kõik tuleks ühe aasta sees auditeerida). Volikogu siis kinnitaks siseauditite plaani ja programmi (mõlemad), programmi tuleb ka vajadusel igal aastal täiendada vastavalt eelmise aasta tulemustele.*

§4 lg 1 sõnastada:

Siseauditi osakond koostab tegevusplaani lähtuvalt programmist, arvestades linnavalitsuse riskihinnanguid ja linnavalitsuselt ning volikogult saadud sisendit. Tegevusplaan sisaldab loetelu eelarveaasta jooksul planeeritavatest audititest (sealhulgas planeeritavate auditite eesmärke) ja nende elluviimise perioodi.

*Põhjendus: vt eelmist ja põhjendust §3 juures*

§4 lg 2 sõnastada

Linnavolikogu kiidab siseauditi tegevusplaani heaks hiljemalt novembris.

*Põhjendus: Siseaudit allub funktsionaalselt volikogule, seega linnavalitsus ei peaks osalema tegevusplaani heaks kiitmises. Ka plaanitav KOKSi muudatus eemaldab §481 lõikest 5 viite linnavalitsusele*

§4 lg 3 eemldada

*Põhjendus: Volikogu kohustus siseauditi tegevusplaan kinnitada on kirjas eelmises punktis. Kuigi volikogu kinnitab siseauditi osakonna eelarve, siis pole selge, miks peaks tegevusplaani kinnitamine kindlasti olema seotud eelarve kinnitamisega. Planeeritav seadusemuudatus eemaldab samuti seose eelarve kinnitamisega.*

§5 lg 1 sõnastada  
Siseauditi juht esitab siseauditite aastaaruande linnavalitsusele ja volikogule kord aastas. Volikogu on kohustatud aruannet oma koosolekul arutama.

*Põhjendus: Siseaudit ei tegele finantsjärelvalvega ja seetõttu ei ole otstarbekas siduda majandusaasta aruande ja sisauditi esitamise tähtaega. KOKSi planeeritav muudatus §481 lõige 6 kohustab aruannet arutama volikogus.*

§5 lg 2 sõnastada  
Siseauditi juhi aastaaruanne avaldatakse Tartu linna veebilehel nädala jooksul pärast selle esitamist.

*Põhjendus: Kõiki siseauditi aruandeid ei ole mõtet kodulehel avaldada. Need on peamiselt sisendiks linnavalitsusele tööprotsesside parendamiseks. Hea oleks täpsustada aruande avalikustamise aeg.*

§6 lg 1 punkt 2 sõnastada

küsida ja saada informatsiooni linnavalitsuse liikmetelet, linnavalitsuse teenistujatelt või linnavalitsuse hallatavate asutuste töötajatelt sh allasutuste juhtidelt;

*Põhjendus: Siseaudiitoritel on õigus saada informatsiooni ka juhtkonna liikmetelt endilt k.a linnapealt ja abilinnapeadelt ning allasutuste juhtidelt.*

§6 lg 1 kolmanda punkti järgi lisada punkt

kaasata spetsialiste linnavalitsuse või allasutuste teistest osakondadest

*Põhjendus: Kolleegi sõltumatu pilk, kes omab laiemat ülevaadet kui ainult oma osakonnas kitsamalt, kulub väga ära ja see on paljudes asutustes tavapraktika. Mitte ainult väljastpoolt ei peaks kaasama spetsialiste, organisatsioonis sees on ka potentsiaali. Tagatud peab siiski olema sõltumatus ja lisatöö tasustatus.*

§6 lg 1 punkt 4 eemldada

~~esitada ettepanekuid õigusaktidega vastuolus olevate dokumentide muutmiseks või kehtetuks tunnistamiseks ja dokumentide ajakohastamiseks;~~

*Põhjendus: Ettepanekute tegemine õigusaktide muutmiseks on linnavalitsuse või -volikogu töö. Siseaudit teeb vaid vastavuse kontrolli.*

§6 lg 1 punkt 5 eemldada

~~esitada ettepanekuid sisekontrollisüsteemi paremaks korraldamiseks.~~

*Põhjendus: Ettepanekute esitamine oma töö paremaks korraldamiseks on loomulik osa igaaastasest tegevusplaani koostamisest, aga see ei ole õigus oma ülesannete täitmiseks ehk §6 lg 1 alampunkt.*

§6 lg 2 punkt 4 sõnastada

vajadusel ~~läbi viima järeltegevused nii auditi käigus avastatud faktide kui ka korrigeerivate tegevuste osas ning~~ informeerima linnavalitsust, kui rakendatud korrigeerivad tegevused ei ole piisavalt efektiivsed;

*Põhjendus: Muudatus puudutab sõnastust, et selgemini tuleks välja, et siseaudit jälgib ja raporteerib seni välja toodud puuduste likvideerimist, aga ei tee ise ettepanekuid ja järelkontrolli.*